## *Likumprojekts*

**Grozījumi likumā „Par Latvijas Republikas starptautiskajiem līgumiem”**

Izdarīt likumā „Par Latvijas Republikas starptautiskajiem līgumiem” (Latvijas Republikas Saeimas un Ministru Kabineta Ziņotājs, 1994, 3.nr.; 2004, 7.nr.; Latvijas Vēstnesis, 2009, 205.nr.) šādus grozījumus:

1. Papildināt I. nodaļu ar 2.1 pantu šādā redakcijā:

„**2.1 pants.** Starpresoru līgums ir rakstveida starptautiska vienošanās, ko normatīvajos aktos noteiktās kompetences ietvaros slēdz valsts institūcija, tai skaitā atvasināta publiska persona vai publisko tiesību autonoms subjekts, **kas darbojas publiskas personas vārdā** (turpmāk - iestāde).”

2. Papildināt 3. pantu ar trešo daļu šādā redakcijā:

„Iestāde pieņem lēmumu par starpresoru līguma noslēgšanu.”

3. 5. pantā:

izslēgt pirmajā un otrajā daļā vārdus „un saskaņot to tekstu”;

izteikt trešo daļu šādā redakcijā:

„Šā panta pirmajā un otrajā daļā minētās personas starptautiskā līguma tekstu saskaņo un paraksta pēc šā līguma saskaņošanas Ministru kabineta noteiktajā kārtībā un pēc attiecīga pilnvarojuma saņemšanas.”;

papildināt pantu ar ceturto un piekto daļu šādā redakcijā:

„Iestādes vadītājs **vai viņa pilnvarota persona** savas kompetences ietvaros var vest sarunas par starpresoru līguma noslēgšanu un Ministru kabineta noteiktajā kārtībā saskaņo tā tekstu. Starpresoru līgumu slēdz iestādes vadītājs vai viņa pilnvarota persona.

Ministru kabinets nosaka starptautisko līgumu saskaņošanas kārtību.”

4. Papildināt 11. pantu pēc vārdiem „Ministru kabinets” ar vārdiem „vai iestāde”.

5. Papildināt II. nodaļu ar 11.1 un 11.2 pantu šādā redakcijā:

„**11.1 pants.** Atrunas vai deklarācijas starptautiskajos līgumos izsaka **atbilstoši Vīnes 1969. gada konvencijas par starptautisko līgumu tiesībām 19. pantam un starptautiskajām paražu tiesībām**.

Atrunu, deklarāciju un to grozījumus, kā arī atrunas un deklarācijas atsaukšanu apstiprina tādā pat veidā un kārtībā, kā apstiprināts starptautiskais līgums, kam atruna vai deklarācija izteikta.

Ministru kabinets nosaka:

1) starptautisko līgumu atrunas un deklarācijas izstrādāšanas, grozīšanas, atsaukšanas, paziņošanas un publicēšanas kārtību;

2) citu valstu izteiktās atrunas un protesta par atrunām **Latvijas Republikai saistošajos starptautiskajos līgumos** izvērtēšanas un Latvijas Republikas atbildes sagatavošanas uz tām kārtību.

**11.2 pants.** Starpvalstu un starpvaldību līgumu, kā arī starpresoru līgumu, ko atbalsta Ministru kabinets, tulkošanu un atveidošanu nodrošina Valsts valodas centrs.”

6. Izslēgt 13. pantu.

7. Papildināt 14. pantu ar trešo, ceturto **un piekto** daļu šādā redakcijā:

„Ja starpresoru līgumu noslēdzis iestādes vadītājs vai viņa pilnvarota persona, lēmumu par starpresoru līguma denonsēšanu vai tā darbības apturēšanu pieņem iestādes vadītājs vai viņa pilnvarota persona.

**Ja tiek konstatēts, ka iestādes vadītāja vai viņa pilnvarotas personas noslēgtais starpresoru līgums ir pretrunā valsts interesēm, Saeima vai Ministru kabinets var pieņemt lēmumu par šāda starpresoru līguma denonsēšanu vai tā darbības apturēšanu.**

Ministru kabinets nosaka starptautisko līgumu denonsēšanas un to darbības apturēšanas kārtību.”

8. Izteikt 15. un 16. pantu šādā redakcijā:

„**15. pants.** Ārlietu ministrija veic starptautisko līgumu uzskaiti Oficiālo publikāciju informācijas sistēmā. Sistematizēti starptautiskie līgumi ir pieejami tīmekļa vietnē www.likumi.lv.

**Ministru kabinets nosaka starptautisko līgumu uzskaites kārtību un glabāšanas vietu, Oficiālo publikāciju informācijas sistēmā iekļaujamās ziņas un kārtību, kādā tās tiek iesniegtas minētās informācijas sistēmas turētājam.**

Ārlietu ministrija informē par starpvalstu un starpvaldību līgumu un starpresoru līgumu, kurus atbalstījis Ministru kabinets, spēkā stāšanos, to darbības pagarināšanu, apturēšanu un izbeigšanu un Latvijas Republikas izteiktajām atrunām un deklarācijām starptautiskajiem līgumiem, šo informāciju publicējot oficiālajā izdevumā „Latvijas Vēstnesis”.

**16. pants.** Visi starptautiskie līgumi, izņemot starpresoru līgumus, kurus noslēdzis iestādes vadītājs vai viņa pilnvarota persona, un to tulkojumi latviešu valodā tiek publicēti oficiālajā izdevumā „Latvijas Vēstnesis”.”

9. Papildināt likumu ar pārejas noteikumiem šādā redakcijā:

„**Pārejas noteikumi**

1. Līdz 2013. gada 31. decembrim noslēgto starptautisko līgumu uzskaiti Oficiālo publikāciju informācijas sistēmā atbilstoši šā likuma 15. pantam Ārlietu ministrija nodrošina līdz 2015. gada 31. decembrim.

2. Līdz 2013. gada 31. decembrim iestādēm apzināt un savā tīmekļa vietnē ievietot informāciju par to noslēgto un spēkā esošo starpresoru līgumu, kas noslēgti līdz 2013. gada 31. decembrim, **noslēgšanas datumu, pusēm, īsu satura aprakstu, spēkā stāšanās laiku un kārtību, un darbības termiņu**.”

Tieslietu ministrs J. Bordāns

Valsts sekretārs M. Lazdovskis

21.08.2012. 09:01

619

S. Vīgante

67036975, sandra.vigante@tm.gov.lv